LT Europos Sąjungos oficialusis leidinys L 30/1

KOMISIJOS REGLAMENTAS (ES) 2017/170

2017 m. sausio 30 d.

kuriuo dėl didžiausios leidžiamosios bifentrino, karbetamido, etilcinidono, fenpropimorfo ir triflusulfurono liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji karbetamido ir triflusulfurono liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Bifentrino, etilcinidono ir fenpropimorfo DLK nustatyta to reglamento II priede ir III priedo B dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabar taikomos bifentrino DLK (2). Ji nustatė, kad pekininiams kopūstams nustatyta DLK kelia riziką vartotojams. Todėl šią DLK reikėtų sumažinti. Tarnyba pasiūlė pakeisti liekanų apibrėžtį ir rekomendavo sumažinti papajoms, briuseliniams kopūstams, gūžiniams kopūstams, rapsų sėkloms, miežių grūdams, grūdiniams kukurūzams, vaisių prieskoniams, šaknims ir šakniastiebiams (prieskoniams), kiaulių, galvijų, avių ir ožkų raumenims ir naminių paukščių kepenims nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie citrusiniams vaisiams, vyšnioms, persikams, slyvoms, braškėms ir žemuogėms, gervuogėms, paprastosioms gervuogėms, avietėms ir paukščių kiaušiniams nustatytą DLK, todėl rizikos valdytojai turi toliau svarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad nėra informacijos apie obuoliams, kriaušėms, serbentams, valgomiesiems česnakams, agurkams, cukinijoms, melionams, arbūzams, pupelėms su ankštimis, pupelėms be ankščių, žirniams su ankštimis ir žirniams be ankščių nustatytą DLK, todėl rizikos valdytojai turi toliau svarstyti šį atvejį. Šiems produktams DLK turėtų būti nustatyta pagal konkrečią nustatymo ribą. Atsižvelgiant į Europos suinteresuotųjų asociacijų ir prekybos partnerių pateiktas pastabas ir kadangi rizikos vartotojams nėra, Reglamento (EB) Nr. 396/2005 II priede žolelių užpilams turėtų būti nustatyta esamo dydžio DLK;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabar taikomos karbetamido DLK (3). Ji pasiūlė pakeisti liekanų apibrėžtį ir rekomendavo sumažinti saulėgrąžų sėkloms ir rapsų sėkloms nustatytas DLK vertes. Ji padarė išvadą, kad trūksta tam tikros informacijos apie obuoliams, kriaušėms, svarainiams, kaulavaisiams, valgomosioms vynuogėms ir vynuogėms vynui gaminti, sėjamosioms salotoms, salotinėms trūkažolėms, paprastosioms trūkažolėms, lęšiams (džiovintiems), žirniams (džiovintiems), paprastosios trūkažolės šaknims, ir galvijų, avių ir ožkų pienui nustatytą DLK, todėl rizikos valdytojai turi toliau svarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta dabartinio arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad nėra informacijos apie pūteniams, garbiniuotiesiems kopūstams, laiškiniams česnakams, salierų lapams, petražolėms, vaistiniams kiečiams, pupelėms (džiovintoms), dažiniams dygminams, žolelių užpilams (džiovintiems žiedams), žolelių užpilams (džiovintoms šaknims), prieskoniams (vaisiams ir uogoms), cukriniams runkeliams (šaknims), kiaulių, galvijų, avių ir ožkų raumenims, riebalams, kepenims ir inkstams nustatytą DLK, todėl rizikos valdytojai turi toliau svarstyti šį atvejį. Šiems produktams DLK turėtų būti nustatyta pagal konkrečią nustatymo ribą;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabar taikomos etilcinidono DLK (4). Etilcinidono tvirtinimas dar neatnaujintas pagal Komisijos įgyvendinimo reglamentą (ES) Nr. 1134/2011 (5). Atsižvelgiant į tai, kad Sąjungoje etilcinidono naudoti nebeleidžiama ir nepranešta apie leidžiamus naudojimo atvejus trečiosiose šalyse, etilcinidono liekanų neturėtų būti jokiame augaliniame ar gyvūniniame produkte. Vis dėlto, Tarnybos nuomone, būtų tikslinga nustatyti tokią etilcinidono DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabar taikomos fenpropimorfo DLK (6). Ji nustatė, kad braškėms ir žemuogėms, gervuogėms ir porams nustatyta DLK kelia riziką vartotojams. Todėl šią DLK reikėtų sumažinti. Tarnyba pasiūlė pakeisti liekanų apibrėžtį ir rekomendavo sumažinti bananams, morkoms, krienams, pastarnokams, petražolės šaknims, pūteniams, miežiams, avižoms, rugiams ir kviečiams nustatytas DLK vertes. Kitų produktų atveju ji rekomendavo padidinti arba palikti nustatytą DLK. Tarnyba padarė išvadą, kad trūksta tam tikros informacijos apie paprastosioms gervuogėms, avietėms, mėlynėms, spanguolėms, serbentams, agrastams ir apyniams nustatytą DLK, todėl rizikos valdytojai turi toliau svarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad trūksta tam tikros informacijos apie cukriniams runkeliams (šaknims) nustatytą DLK, todėl rizikos valdytojai turi toliau svarstyti šį atvejį. Šiam produktui DLK turėtų būti nustatyta pagal konkrečią nustatymo ribą;

(6) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabar taikomos triflusulfurono DLK (7). Ji pasiūlė pakeisti liekanų apibrėžtį ir rekomendavo sumažinti burokėliams, paprastosioms trūkažolėms, cukriniams runkeliams (šaknims) ir paprastosios trūkažolės šaknims nustatytas DLK vertes;

(7) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti joms skirtas konkrečias nustatymo ribas;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) dėl naujų DLK verčių per Pasaulio prekybos organizaciją konsultuotasi su Sąjungos prekybos partneriais ir atsižvelgta į jų pastabas;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad produktus būtų galima įprastai parduoti, perdirbti ir vartoti, produktams, kurie buvo pagaminti prieš pakeičiant DLK, šiuo reglamentu reikėtų nustatyti pereinamojo laikotarpio priemones, kuriomis, remiantis turima informacija, užtikrinamas aukštas vartotojų apsaugos lygis. Kadangi esant dabartinei DLK negalima atmesti rizikos vartotojams galimybės, pekininiams kopūstams nustatyta 0,01 mg/kg bifentrino vertė ir braškėms bei žemuogėms, gervuogėms ir porams nustatyta 0,01 mg/kg fenpropimorfo vertė turėtų būti taikomos visiems produktams nuo šio reglamento taikymo dienos;

(13) prieš pradedant taikyti pakeistą DLK turėtų būti nustatytas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Dėl veikliųjų medžiagų karbetamido, etilcinidono ir triflusulfurono visuose produktuose ir ant jų Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2017 m. rugpjūčio 23 d.

Dėl veikliosios medžiagos bifentrino visuose produktuose ir ant jų, išskyrus pekininius kopūstus, ir fenpropimorfo visuose produktuose ir ant jų, išskyrus braškes bei žemuoges, gervuoges ir porus, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2017 m. rugpjūčio 23 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2017 m. rugpjūčio 23 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. sausio 30 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) Europos maisto saugos tarnyba. Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005. EFSA Journal 2015;13(4):4081.

(3) Europos maisto saugos tarnyba. Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005. EFSA Journal 2015;13(7):4192.

(4) Europos maisto saugos tarnyba. Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005. EFSA Journal 2015;13(7):4166.

(5) 2011 m. lapkričio 9 d. Komisijos įgyvendinimo reglamentas (ES) Nr. 1134/2011, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką neatnaujinamas veikliosios medžiagos etilcinidono tvirtinimas ir iš dalies keičiamas Komisijos įgyvendinimo reglamentas (ES) Nr. 540/2011 (OL L 292, 2011 11 10, p. 1).

(6) Europos maisto saugos tarnyba. Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005. EFSA Journal 2015;13(3):4050.

(7) Europos maisto saugos tarnyba. Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005. EFSA Journal 2015;13(7):4190.